Kazu iezis
Kazu iezis (arī Kāzu iezis, Paeglīšu iezis, Sarkanās klintis, Kazu klintis, Kāzu klintis) ir devona smilšakmens atsegums Gaujas kreisajā krastā. Tas atrodas Cēsu novada Priekuļu pagastā, kilometra attālumā no Jāņmuižas un Raunas upes ieteces Gaujā. Pie ieža sākuma ir dziļš atvars. Iezis ir 300—340 m garš, smilšakmens sienas augstums svārstās no 3—10 m, bet tai ir divi 16 m augsti izciļņi, kurus šķir sengrava un neliels Gaujas līcis. Kazu iezis ir veidojies sarkanīgos, sarkanīgi dzeltenos vai dzeltenīgi baltos, lielākoties smalkgraudainos Gaujas svītas smilšakmeņos, kuros ir labi saskatāms slīpslāņojums. Ieža austrumu daļā izskalotajā pamatnē ir atrodami vairāki laukakmeņi. Pēc nostāstiem, nosaukums "Kāzu iezis" ir radies precinieku, kas nolēkuši no klints, dēļ: Leģenda vēstī, ka bagāts saimniekdēls iemīlējis nabaga meiteni. Tēvs nav ļāvis precēt nabaga meiteni. Tad abi saģērbušies kāzu drānās un no šīm klintīm ielēkuši Gaujā. No tā laika arī klintis saucot par Kāzu klintīm. — No Leukādiju mājām